Benɛ a wo Solomon matsɛ ngɛ Israel ɔ, Yehowa bi lɛ ke: 'Mɛni o suɔ kaa ma ha mo?' Solomon de Yehowa ke: 'I wɛ, nɛ i li nɔ́ nɛ i ngɛ pee. I kpa mo pɛɛ mo ha mi nile nɛ ma kɛ hyɛ o ma a nɔ.' Yehowa de Solomon ke: 'Akɛnɛ o bi ke ma ha mo nile he je ɔ, o maa le ní pe nɔ fɛɛ nɔ ngɛ zugba a nɔ. O ma ná sika, nɛ ke o bu mi tue ɔ, o se maa kɛ loko o ma gbo.'
Solomon je sɔlemi we ɔ mami sisi. A kɛ sika tsu, sika hiɔ, tsohi, kɛ tɛhi nɛ a he jua wa lɛ ma tsu ɔ. Nyumuhi kɛ yihi akpehi abɔ nɛ a le ga ní tsumihi lɛ a ma sɔlemi we ɔ. Jeha kpaago se ɔ, a ma tsu ɔ ta. Be su nɛ a maa jɔɔ sɔlemi ɔ we ɔ nɔ kɛ ha Yehowa. Afɔle sami la tɛ ngɛ sɔlemi we ɔ. A ngɔ níhi nɛ a kɛ maa sã afɔle kɛ pue afɔle sami la tɛ ɔ nɔ. Solomon kpla si ngɛ afɔle sami la tɛ ɔ hɛ mi nɛ e sɔle ke: 'Oo Yehowa, sɔlemi we nɛ ɔ klee we ha mo, nɛ e be fɛu bɔ nɛ e maa sa o hɛ mi, se wa kpa mo pɛɛ, ke wa ba ja mo ngɛ hiɛ ɔ, loo wa ba hiɛ ɔ nɛ wa sɔle ha mo ɔ, moo bu wɔ tue.' Kɛ Yehowa na sɔlemi we ɔ, kɛ sɔlemi nɛ Solomon sɔle ɔ ha kɛɛ? Benɛ Solomon sɔle ta pɛ, kɛkɛ nɛ la je hiɔwe ba sã afɔle ɔ ngɛ afɔle sami la tɛ ɔ nɔ. Enɛ ɔ tsɔɔ kaa Yehowa bua jɔ sɔlemi we ɔ he. Benɛ Israel bi ɔmɛ na nɔ́ nɛ ya nɔ ɔ, a bua jɔ.
Israel bi ɔmɛ tsuo kɛ nihi nɛ a ngɛ ma kpahi a nɔ po ba le Matsɛ Solomon ejakaa e ngɛ nile wawɛɛ. Nihi nɛ a ngɛ nyagbahi yaa Solomon ngɔ nɛ e yeɔ bua mɛ. Sheba manyɛ ɔ po ya Solomon ngɔ nɛ e ya bi lɛ sanehi nɛ a mi wa konɛ e hyɛ kaa Solomon ma nyɛ ma ha lɛ heto lo. Benɛ Solomon ha lɛ heto ɔ, e de ke: 'Benɛ a de mi o he sane ɔ, i he we yi. Se piɔ lɛɛ imi nitsɛ i na kaa o le ní pe bɔ nɛ a de ɔ po. Yehowa o Mawu ɔ jɔɔ mo.' Níhi ya nɔ saminya ha Israel bi ɔmɛ, nɛ mɛ tsuo a bua jɔ. Se níhi ba tsake.
'Hyɛ, nɔ́ ko nɛ pe Solomon ngɛ hiɛ ɔ.'—Mateo 12:42